**RÓMAI KATOLIKUS PLÉBÁNIA**

HIRDETÉSEK – Évközi idő

2021. február

15. HÉTFŐ: *köznap*

Bakonysárkány: 17:45 – Szentgyónási lehetőség 18:00 – Szentmise, utána Szentségimádás

16. KEDD: *köznap*

Kisbér: 7:25 – Rózsafüzér, Szentgyónási lehetőség, 8:00 – Szentmise

17. SZERDA: *Hamvazószerda – szigorú böjt!*

Hivatali szünet

Hánta: 16:00 – Szentmise hamvazással

Kisbér: 17:25 – Rózsafüzér, Szentgyónási lehetőség

 18:00 – Szentmise hamvazással

18. CSÜTÖRTÖK: *köznap*

Kisbér: 17:25 – Rózsafüzér, Szentgyónási lehetőség 18:00 – Szentmise, utána Szentségimádás

Csép: 18:00 – engesztelő imaóra

19. PÉNTEK: *köznap*

Kisbér: 17:25 – Keresztút, Szentgyónási lehetőség

 18:00 – Szentmise, utána engesztelő imaóra Szentségimádással

20. SZOMBAT: *köznap*

Hánta: 11:00 - keresztelő

Csép: 16:15 – Szentmise

Hánta: 17:30 Rózsafüzér 17:45-től Szentgyónási lehetőség 18:00 – Szentmise

21. VASÁRNAP: Nagyböjt I. Vasárnapja

Bakonysárkány: 7:30-tól Rózsafüzér és Szentgyónási lehetőség 7:55-ig, 8:00 – Szentmise

Kisbér: 9:25 – Rózsafüzér, 10:00 – Szentmise, előtte Szentgyónási lehetőség 9:55-ig

Ászár: 11:30 – Szentmise, utána Szentgyónási lehetőség

Bakonysárkány: 15:00 – Irgalmasság Rózsafüzére, Lourdes-i imaóra

* Lourdes-i jelenések évfordulóihoz kapcsolódva a bakonysárkányi templomban vasárnap 15:00-kor imaórát tartunk, kezdve az Irgalmasság Rózsafüzérével.
* Hamvazószerdán megkezdődik a nagyböjti szent idő, amikor Jézus értünk vállalt szenvedésére és halálára emlékezünk. Böjt és hústól való megtartóztatás van Hamvazószerdán és Nagypénteken. E napokon a betöltött 18 éves kortól a megkezdett 60 éves korig naponta csak háromszor szabad étkezni, és egyszer szabad jóllakni, húseledelt pedig a betöltött 14 éves kortól nem szabad enni.
* Kötelező hústól való megtartóztatás van nagyböjt péntekjein a betöltött 14 éves kortól.
* Hamvazás szertartása következőképpen alakul római előírás szerint: a pap csak egyszer mondja a hamvazás szövegét, utána egyenként a hívek lehajtott fejére hamut szór. *(szerdán és hétvégén)*
* Teljes búcsút nyerhet az a hívő, aki nagyböjti pénteken Szentgyónás, Szentáldozás után a feszület előtt áhítattal elimádkozza az „Íme, jóságos, édes Jézusom” imádságot. (***Íme, jóságos Jézusom, térdre borulok szent színed előtt, és lelkem egész buzgóságával kérlek és könyörgöm Hozzád; öntsd szivembe a hit, a remény és a szeretet élő érzelmeit, bűneim fölötti igaz bánatot és azok jóvátételéért elszánt erős akaratot. Megilletődéssel és szívbéli fájdalommal veszem fontolóra öt szent sebedet és elmélkedem fölöttük, szemen előtt tartva, amit Dávid prófétamegmondott rólad, jóságos Jézusom: "Átlyuggatták kezemet és lábamat,és megszámlálták minden csontomat.)***
* Barsi Balázs atya Nagyböjt vasárnapjain 18:30-kor Szentmisét mutat be a sümegi kegytemplomban, melyet követően tartja meg a szokásos konferenciabeszédeket. Megtekinthető: a [www.ferencesalapitvany.hu](http://www.ferencesalapitvany.hu) honlapon
* Engesztelő imaórát tartunk minden pénteken az esti Szentmise után a kisbéri templomban. Engesztelő imáinkkal, felajánlásainkkal kérjük a mindenható Istentől a bűnösök megtérését, a gonosz erők visszaszorulását és ezáltal a járvány megszűnését. **Csak böjttel, imával, bűnbánattal és hittel sikerülhet!**
* Szentképek vihetőek a kisasztalról, imádkozzuk a hozzá tartozó imákat!
* **Jézus Szíve és Irgalmas Jézus tisztelete** templomainkban is legyen jelen elsősorban lelkileg. Illetve gondolkodjunk a Jézus Szíve szobrok méltó állapotba való tételén és Irgalmas Jézus kép elhelyezésén. **Mindezek mellett legyen jelen a Szűz Mária Szívének tisztelete is, mely állandó megtérésre figyelmeztet.**
* Imádkozzunk a vírusjárvány áldozataiért, a betegek gyógyulásáért, az egészségügyben dolgozókért és a járvány mielőbbi megszűnéséért, az emberek szívbeli megtéréséért!
* Jézus ígérete szerint 15 és 16 óra között, az irgalmasság órájában kérésünkkel mindent elnyerünk magunk és mások számára. Jézus nem tagad meg semmit azoktól, akik szenvedéseire hivatkozva kérnek Tőle valamit. Tehát minden nap imádkozzuk ebben az időben az irgalmasság rózsafüzérét és egyéni imát, kérve a járvány megszűnését!
* Továbbra is érvényben vannak a járványügyi előírások: A beteg, köhögő, tüsszögő ember a Szentmisén és közösségi alkalmakon ne vegyen részt. Kérik, hogy az áldoztatás a latin rítusban kézbe történjen, figyeljünk a méltóságára! Bejáratoknál legyen kézfertőtlenítő, melyet használjunk is! Tartsunk 1,5 méteres távolságot. Maszk használata kötelező. A Szentgyónáskor is használjunk maszkot. Perselyezés a Szentmise végén, a templom kijáratánál történik a kihelyezett perselynél. Figyeljünk a testi és a lelki higiéniára is!
* Keresztelő, Szentgyónás, házasságkötés, temetés és Szentmise tartható.
* Templomaink továbbra is nyitva vannak napközben.

### Teljes búcsút ([bűnbánat szentségé](http://lexikon.katolikus.hu/B/b%C5%B1nb%C3%A1nat%20szents%C3%A9ge.html)ben már föloldozást nyert bűnökért járó, ideigtartó büntetés elengedésre kerül) engedélyeznek a koronavírusban szenvedő betegeknek, valamint azoknak, akik gondozzák őket, és a világ minden hívőjének, akik imádkoznak értük. A teljes búcsú elnyeréséhez elegendő a koronavírusban szenvedő betegeknek, akik karanténban vannak, továbbá az egészségügyi dolgozók és a családtagok számára, akik ki vannak téve a fertőzés veszélyének, mert gondozzák a fertőzötteket, ha elimádkozzák a Hiszekegyet, a Miatyánkot és egy Mária-imát. A többi hívő választhat a további lehetőségek közül: a legszentebb Oltáriszentség elé járul, vagy szentségimádást végez, vagy legalább fél óráig olvassa a Szentírást, vagy elmondja a rózsafüzért, vagy elvégzi a keresztúti ájtatosságot, vagy elimádkozza az Isteni Irgalmasság rózsafüzérét, azt kérve Istentől, hogy vessen véget a járványnak, valamint hogy adjon enyhülést a betegeknek és örök üdvösséget azoknak, akiket magához hívott. A teljes búcsút elnyerhetik azok a betegek is, akiknek a halál pillanatában nincs lehetőségük megkapni a [betegek szentségét](https://www.magyarkurir.hu/hirek/a-betegek-szentsege-nem-utolso-kenet-az-elni-akaras-szentsege?fbclid=IwAR0QM9tzb5mf6JnBYUL1aSkmjHtrLJDO7hg6w2z2MRd--t6i2MUZtXB0wIo). Ilyen esetben a feszület vagy a kereszt használatát javasolják.

### Tökéletes bánat felindítása: Rendkívüli helyzetben, amennyiben nincs gyónásra lehetőség, a súlyos bűnöktől a tökéletes bánat fölindítása is megszabadít.

A járvány időszaka rámutat törékenységünkre és arra, hogy a saját és mások életére vigyáznunk kell. Imáinkkal és példánkkal erősítsük a bizalmat Istenben és egymásban. Gyakoroljuk a nagylelkűség erényét, és ebben a helyzetben különösen is figyeljünk egymásra, főleg beteg és idős embertársainkra. Imáinkkal kérjünk Teremtő Istenünkben bízva hitet, reményt és szeretetet, és kérjünk nagylelkűséget. Imádkozzunk a járvány megszűnéséért, abban munkálkodó szolgálatot teljesítő minden emberért és a betegek gyógyulásáért!

   Imádkozzunk, hogy ez a próbatétel hozzon minden ember, hívő és nemhívő számára őszinte megtérést, a segítő szeretetben és az egymás iránti felelősségben megerősödést. Az eddigieknél is jobban bízzunk a Győrben vérrel könnyezett Szűzanya pártfogásában és védelmező anyai szeretetében! Az irgalmas Isten mutassa meg rajtunk gyógyító hatalmát, mi pedig még inkább térjünk meg Hozzá!

*Szűz Mária, betegek gyógyítója! Szent József! Szent Mihály főangyal! Szent István és Szent László király! Boldog Apor Vilmos püspök, Boldog Brenner János vértanúk! Boldog Batthyány-Strattman László! Szent Peregrin! Szent Sebestyén! Római Szent Franciska! Szent Rókus! Szent Rozália! Borromeo Szent Károly! Gonzága Szent Alajos! Szent György! Páduai Szent Antal! Szent Corona! Könyörögjetek érettünk!*

*„Ne legyetek semmiben sem aggodalmaskodók, hanem minden helyzetben hálaadással végzett imádságban és könyörgésben terjesszétek a kéréseiteket Isten elé!” (Fil 4,6)*